b'\n_START_ARTICLE_\nKoinon\n_START_PARAGRAPH_\nKoinon (m.kreik. \xce\xba\xce\xbf\xce\xb9\xce\xbd\xcf\x8c\xce\xbd, mon. \xce\xba\xce\xbf\xce\xb9\xce\xbd\xce\xac, koina, \xe2\x80\x9dyhteinen\xe2\x80\x9d, \xe2\x80\x9djulkinen\xe2\x80\x9d) oli antiikin Kreikassa kahden tai useamman poliksen eli kaupunkivaltion liitto. Se oli vahvempi kuin pelkk\xc3\xa4 symmakhia, joka oli liittolaissuhde sotatoimissa, tai sympoliteia, jossa jaettiin kansalaisuus. Koinonissa kaupungit yhdistiv\xc3\xa4t my\xc3\xb6s politiikkansa, lakinsa, taloutensa ja muun yhteiskunnallisen el\xc3\xa4m\xc3\xa4ns\xc3\xa4.\n_START_SECTION_\nHistoria\n_START_PARAGRAPH_\nKoinon-liittoja alkoi synty\xc3\xa4 jo klassisella kaudella 400-luvulla eaa., ja niiden huippukautta olivat hellenistisen kauden 200-luku ja 100-luvun alkupuoli eaa. aina roomalaisen kauden alkuun vuonna 168 eaa. saakka. Koinonit syntyiv\xc3\xa4t hajanaisten polisten tarpeesta kehitt\xc3\xa4\xc3\xa4 sotilaallista yhteisty\xc3\xb6t\xc3\xa4 hellenistisi\xc3\xa4 kuningaskuntia ja my\xc3\xb6hemmin Roomaa vastaan. Ne kykeniv\xc3\xa4t kokoamaan suurempia armeijoita ja sotimaan n\xc3\xa4in suurempia vihollisia vastaan. Liittoja oli lukuisia, eiv\xc3\xa4tk\xc3\xa4 ne n\xc3\xa4in ratkaisseet sit\xc3\xa4 ongelmaa, ett\xc3\xa4 kreikkalaiset kiisteliv\xc3\xa4t usein kesken\xc3\xa4\xc3\xa4n. Lopulta Rooma valtasi koko Kreikan.\n_START_SECTION_\nToiminta\n_START_PARAGRAPH_\nLiittosuhteita oli erilaisia, mutta niill\xc3\xa4 oli tiettyj\xc3\xa4 yht\xc3\xa4l\xc3\xa4isyyksi\xc3\xa4. Hyv\xc3\xa4 esimerkki tyypillisen liiton toiminnasta on Boiotian liitto. Siin\xc3\xa4 osa p\xc3\xa4\xc3\xa4t\xc3\xb6s- ja toimintavallasta oli Boitian liiton eli koinonin tasolla ja osa poliksilla. Koinon vastasi ulkopolitiikasta, sodan ja rauhan asioista ja diplomatiasta muiden liittojen ja liiton ulkopuolisten polisten kanssa. Liitolla oli yhteinen kansalaisuus (isopoliteia), joka pitk\xc3\xa4lti korvasi polisten omat kansalaisuudet, jotka kuitenkin s\xc3\xa4ilyiv\xc3\xa4t olemassa. Liitto my\xc3\xb6s l\xc3\xb6i rahaa, joka oli yhteinen sen j\xc3\xa4senille. Kaikilla liiton kansalaisilla oli oikeus osallistua liiton kokouksiin. Poliksille kuului muun muassa oman armeijansa j\xc3\xa4rjest\xc3\xa4minen osaksi liiton armeijaa sek\xc3\xa4 t\xc3\xa4h\xc3\xa4n liittyv\xc3\xa4 paikallinen verotus._NEWLINE_Sodissa kukin koinon soti yhteisen sotap\xc3\xa4\xc3\xa4llik\xc3\xb6n alaisuudessa. Kuhunkin koinoniin kuuluneilla poliksilla oli yleens\xc3\xa4 sama valtiomuoto (esim. demokratia tai oligarkia). Koinoneilla oli yhteinen kultti sek\xc3\xa4 yhteiset juhlat ja kalenteri, yhteisen rahan lis\xc3\xa4ksi yhteiset mitat ja painot, sek\xc3\xa4 yhteist\xc3\xa4 laink\xc3\xa4ytt\xc3\xb6\xc3\xa4 muun muassa rajariitatapauksissa. Liittojen kokoukset pidettiin yleens\xc3\xa4 liiton yhteisell\xc3\xa4 pyh\xc3\xa4kk\xc3\xb6alueella tai suuremmassa keskuskaupungissa. Koinonin kaupunkien oli yleens\xc3\xa4 tarkoitus olla tasa-arvoisia. Usein yksi kaupunki oli kuitenkin muita vahvemmassa asemassa.'